Uutisvideot: Sipilä: Suunnitelmaa B ei ole

Pääministeri Juha Sipilä (kesk.) sanoo, etteivät ns. pakkolait missään tapauksessa ehdi tulla voimaan, vaikka yhteiskuntasopimus kaatuisikin. Yle TV1:n Ykkösaamussa haastateltu pääministeri sanoi, että pakkolakipaketti on pysyvästi hyllyllä, eikä sen valmisteluun ole aikaa.

– Me emme kerkiä enää valmistelemaan tuota pakettia ennen seuraavaa työehtosopimuskierrosta. Sitten täytyy kaivaa muita keinoja, Sipilä sanoo.

Pääministerin mukaan hallitus ei sovitun mukaisesti ole valmistellut lakipakettia.

– Suunnitelmaa B ei tällä hetkellä ole, Sipilä sanoi. Siitä, mitä muut keinot mahdollisesti olisivat, ei Sipilällä ollut käsitystä.

Pääministeri sanoo kuitenkin tekevänsä kaikkensa, että yhteiskuntasopimus saadaan nyt maaliin saakka. Sipilän mukaan nyt ollaan niin lähellä, ettei periksi saa antaa.